PATVIRTINTA

Jonavos r. Kulvos Abraomo Kulviečio

mokyklos direktoriaus

2022 m. rugpjūčio 29 d. įsakymu Nr. V-120

**JONAVOS R. KULVOS ABRAOMO KULVIEČIO MOKYKLOS VAIRUOTOJO PAREIGYBĖS APRAŠYMAS**

**I SKYRIUS**

**PAREIGYBĖ**

1. Jonavos r. Kulvos Abraomo Kulviečio mokyklos (toliau – Mokykla) vairuotojo pareigybė.

2. Pareigybės lygis – C. Pareigybės grupė – 5 (kvalifikuoti darbuotojai).

3. Vairuotojas pavaldus direktoriaus pavaduotojui ūkiui.

**II SKYRIUS**

**SPECIALŪS** **REIKALAVIMAI** **ŠIAS** **PAREIGAS** **EINANČIAM** **DARBUOTOJUI**

4. Darbuotojas, einantis šias pareigas, turi atitikti šiuos specialius reikalavimus:

4.1. turėti ne žemesnį kaip vidurinį išsilavinimą ir (ar) įgytą D kategorijos kelių transporto priemonės vairuotojo pažymėjimą;

4.2. žinoti maršruto, kuriuo jis važinės ypatumus, sustojimų vietas, mokinių skaičių, pavojingus kelio ruožus;

4.3. žinoti kaip jam elgtis eismo įvykio metu, mokėti suteikti pirmąją medicinos pagalbą nukentėjusiems nelaimingo atsitikimo metu;

4.4. žinoti kaip elgtis autobuse kilus gaisrui;

4.5. žinoti darbuotojų saugos ir sveikatos, priešgaisrinės saugos, elektrosaugos, higienos reikalavimus;

4.6. žinoti Mokyklos struktūrą, darbo organizavimo principus; Mokyklos nuostatus, Mokyklos darbo tvarkos taisykles, asmens duomenų saugojimo politiką, Mokyklos veiklą reglamentuojančius norminius aktus.

**III SKYRIUS**

**ŠIAS PAREIGAS EINANČIO DARBUOTOJO FUNKCIJOS**

5. Šias pareigas einančio darbuotojo funkcijos:

5.1. atvykti į darbą nustatytu laiku, gerai pailsėjusiam, blaiviam;

5.2. patikrinti autobuso techninę būklę, tikrinimo metu ypatingą dėmesį atkreipti į:

5.2.1. autobuso kuro sistemos, šildymo ir tepimo sistemų būklę;

5.2.2. stabdžių ir vairo būklę;

5.2.3. autobuso vidaus apšvietimo, signalizavimo, kontrolinių prietaisų darbą;

5.2.4. artimųjų ir tolimųjų šviesų žibintų, gabaritinių ir stovėjimo šviesų, posūkio rodiklių ir kt. veikimą;

5.3. patikrinti, ar autobuse yra pirmosios pagalbos vaistinėlė, pirminės gaisro gesinimo priemonės, avarinio sustojimo ženklas arba mirksintis raudonas žibintas, autobuso remontui kelionėje reikalingi įrankiai ir atsarginės dalys;

5.4. patikrinti, ar autobuso duslintuvo vamzdis tvarkingas, ar išmetamos dujos nepateks į autobuso saloną;

5.5. patikrinti autobuso padangų būklę, ar slėgis jose atitinka norminį;

5.6. patikrinti, ar iš autobuso nesisunkia vanduo/aušinimo skystis, kuras, tepalas, ar nestringa durų uždarymo mechanizmas;

5.7. jeigu autobusas nešvarus, privalo išvalyti jo saloną, nuplauti autobuso išorę;

5.8. išvykstant į kelionę, su savimi turėti vairuotojo pažymėjimą, transporto priemonės registravimo liudijimą ir jos valstybinės techninės apžiūros taloną, draudimo polisą, mokyklos direktoriaus įsakymą, kelionės lapą, maršruto tvarkaraštį ir kitus būtinus dokumentus;

5.9. laiku ir saugiai nuvežti mokinius į paskirties vietą;

5.10. laukti mokinių nustatytose autobuso sustojimo vietose, užtikrinti, kad mokiniai galėtų saugiai įliptų ir išliptų iš autobuso;

5.11. stebėti mokinius, kad jie įliptų į autobusą ir išliptų iš jo autobusui sustojus. Įlipus mokiniams, patikrinti, ar autobuso durelės gerai uždarytos;

5.12. reikalauti iš mokinių laikytis mokinių elgesio taisyklių, neleisti smurtauti, tyčiotis, triukšmauti, vartoti necenzūrinius žodžius, įvairius kvaišalus, šiukšlinti ir pačiam elgtis kultūringai: nerėkti, nesikeikti, nerūkyti autobuse ir mokiniams matant bei kt.;

5.13. mokinius vežti su nuolat įjungtomis artimosiomis žibintų šviesomis; avarinę signalizaciją (žiburėlius) įjungti sustojus, kai mokiniai įlaipinami ar išlaipinami;

5.14. išlaipinti mokinius taip, kad jiems nereikėtų pereiti kelio; jeigu tokios galimybės nėra, išlipantiems iš autobuso mokiniams paaiškinti, kad į kitą kelio ar gatvės pusę galima eiti tik nuvažiavus autobusui ir tik per pėsčiųjų perėją, o jeigu tokios nėra, eiti stačiu kampu, įsitikinus, kad arti nėra važiuojančių transporto priemonių;

5.15. vežti mokinius labai atidžiai, pasirinkti saugų greitį, nepradėti staigiai važiuoti ir staigiai stabdyti, išskyrus atvejus, kai staigus stabdymas būtinas avarijai išvengti;

5.16. vežant mokinius atidžiai stebėti šviesoforų, eismą reguliuojančių pareigūnų signalus, kelio ženklus, kelių ženklinimą, autobuso mechanizmų ir prietaisų darbą;

5.17. važiuoti per nesaugomą geležinkelio pervažą tik įsitikinus, kad neartėja traukinys. Per saugomą geležinkelio pervažą reikia važiuoti tik tada, kai užtvaras pakeltas, šviesoforas išjungtas arba jame šviečia žalia šviesa, ir įsitikinus, kad neartėja traukinys;

5.18. dėl gedimo autobusui sustojus geležinkelio pervažoje, vairuotojas privalo nedelsdamas išlaipinti mokinius, bandyti nustumti autobusą, o jeigu tai padaryti neįmanoma ir girdisi artėjančio traukinio bildesys, reikia gestais signalizuoti garvežio mašinistui apie pavojų;

5.19. mokyklinio autobuso vairuotojas privalo:

5.19.1. nevežti mokykliniu autobusu pašalinių asmenų;

5.19.2. nevežti daugiau mokinių, negu mokykliniame autobuse yra sėdimų vietų;

5.19.3. sugedus autobusui arba įvykus nelaimei, nepalikti mokinių be priežiūros; įvykus nelaimei, jeigu yra sužeistų, nedelsiant kviesti greitąją pagalbą ir policiją, pačiam suteikti pirmąją pagalbą nukentėjusiems, o sugedus autobusui, kuriuo toliau tęsti kelionės neįmanoma, mokinius išleisti vykti į mokyklą ar namus tik su lydinčiu suaugusiu mokyklos darbuotoju (draudžiama palikti mokinius vienus arba vienus išleisti vykti į mokyklą ar namus);

5.19.4. apie įvykusią nelaimę nedelsiant pranešti mokyklos administracijai;

5.20. kad autobuse nekiltų gaisras, vairuotojas privalo:

5.20.1. neleisti susikaupti ant autobuso variklio ir jo karterio dulkėms, susimaišiusioms su kuru ir tepalais;

5.20.2. nenaudoti atviros ugnies arti kuro sistemos ir kuro bako;

5.20.3. gerai prižiūrėti autobuso elektros įrenginius.

5.21. Jeigu autobuse kilo gaisras, reikia nedelsiant evakuoti iš jo mokinius į saugią vietą ir gesinti ugnies židinį turimomis priemonėmis (gesintuvu, nedegiu audeklu, smėliu ir kt.);

5.22. mokyklinio autobuso vairuotojas privalo kasdien aiškiai ir įskaitomai pildyti kelionės dokumentus, periodiškai atlikti autobuso techninę priežiūrą, laiku šalinti gedimus, galinčius turėti įtakos eismo saugumui, nustatytu periodiškumu paruošti ir pristatyti autobusą techninei apžiūrai;

5.23. negalėdamas atvykti į darbą dėl ligos ar kitų svarbių priežasčių, iš anksto pranešti apie tai mokyklos direktoriaus pavaduotojui ūkiui.

5.24. laisvu nuo mokinių pavėžėjimo metu ir mokinių vasaros atostogų metu padėti atlikti pagalbinius darbus Mokykloje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_